Diari Oficial de la Generalitat Valenciana


Sumari del DOGV 6024, del 29-05-2009 (2009/5942)

ORDE de 6 d'abril de 2009, de la Conselleria d'Agricultura, Pesca i Alimentació, per la qual s'establixen ajudes compensatòries pels costos de prevenció i eradicació de salmonel·losi en avicultura.
-----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6024

Data del DOGV
:   29-05-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/5942


Data del document
:   06-04-2009

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * ajuda pública
    * medicina preventiva
    * ocell de corral ponedora
    * malaltia de les vies respiratòries
    * suport econòmic
    * malaltia infecciosa

ORDE de 6 d'abril de 2009, de la Conselleria d'Agricultura, Pesca i Alimentació, per la qual s'establixen ajudes compensatòries pels costos de prevenció i eradicació de salmonel·losi en avicultura. [2009/5942]  
La producció ramadera s'ha de realitzar en condicions que garantisquen la salut pública, de manera que els productes obtinguts no menyscaben en cap cas la salut del consumidor final, evitant, a més, l'extensió de malalties específiques del bestiar per a protegir, per tant, els interessos dels ramaders i els del consumidor.  
El sector avícola, per les característiques específiques del producte que posa en el mercat, mereix una especial atenció des del punt de vista sanitari, d'acord amb la normativa europea més exigent quant al control de malalties, en particular de les zoonosis.  
La normativa comunitària sobre ajudes estatals al sector agrari accepta el pagament d'ajudes als ramaders amb la finalitat de compensar els costos de prevenció i eradicació de malalties animals quan s'emmarquen en un programa destinat a previndre, controlar o eradicar una malaltia, com és el cas, i tenint en compte que la salmonel·losi és una malaltia especialment preocupant pel seu caràcter zoonòtic.  
El Ministeri d'Agricultura, Pesca i Alimentació va publicar el Reial Decret 1260/2005, que establix ajudes per als escorxadors que sacrifiquen gallines afectades o sospitoses de salmonel·losi, però la seua aplicació a la Comunitat Valenciana ha sigut nul·la al no haver-hi cap escorxador que haja participat en este tipus de sacrificis.  
En esta situació, s'ha considerat necessari establir unes ajudes de caràcter compensatori pels costos de prevenció i eradicació de salmonel·losi en avicultura, per mitjà de la prestació de servicis subvencionats, dirigida a aquelles associacions o entitats que desenvolupen la seua activitat en el sector avícola de la Comunitat Valenciana, i que presten servicis als titulars de les explotacions.  
Estes ajudes s'ajusten a allò que es disposa el Reglament (CE) número 1857/2006, de 15 de desembre de 2006, de la Comissió, sobre l'aplicació dels articles 87 i 88 del Tractat Constitutiu de la Comunitat Europea a les Ajudes Estatals per a les Xicotetes i Mitjanes Empreses Dedicades a la Producció de Productes Agrícoles i pel qual es modifica el Reglament (CE) número 70/2001 (DOCE L 358, de 16.12.2006).  
Esta orde deroga i substituïx l'Orde de 25 de juliol de 2008, de la Conselleria d'Agricultura, Pesca i Alimentació, per la qual s'establixen ajudes compensatòries pels costos de prevenció i eradicació de salmonel·losi en gallines ponedores. Tot això, d'acord amb l'article 10 de Reglament (CE) 1857/2006, de 15 de desembre de 2006, de la Comissió, sobre aplicació dels articles 87 i 88 del Tractat a les Ajudes Estatals per a les Xicotetes i Mitjanes Empreses Dedicades a la Producció de Productes Agrícoles i pel qual es modifica el Reglament (CE) número 70/2001, establix que les ajudes s'han d'efectuar en relació amb malalties o infestacions parasitàries respecte de les quals existisquen disposicions nacionals i comunitàries de caràcter legal, reglamentari o administratiu, els pagaments han de formar part d'un programa públic, comunitari, nacional o regional de prevenció, control o eradicació de la malaltia o la plaga de què es tracte.  
Sobre això, esta ajuda s'emmarca en els plans o programes sanitaris de vigilància, control i eradicació de malalties següents:  
- Decisió de la Comissió 2006/759/CE, de 8 de novembre de 2006, per la qual s'aproven determinats programes nacionals per al control de la salmonel·la en bandades reproductores de l'espècie Gallus gallus per als anys 2007, 2008 i 2009.  
- Decisió de la Comissió 2007/848/CE, d'11 de desembre de 2007, per la qual s'aproven determinats programes nacionals per al control de la salmonel·la en bandades de gallines ponedores de l'espècie Gallus gallus, 2008, 2009 i 2010.  
- Decisió de la Comissió 2008/815/CE, de 20 d'octubre de 2008, per la qual s'aproven els programes nacionals per al control de la salmonel·la en bandades de pollastres d'engreixament l'espècie Gallus gallus, 2009, 2010 i 2011.  
- Pla Anual Zoosanitari de 2009, aprovat per resolució de la directora general de Producció Agrària.  
Per tot això, a proposta de la directora general de Producció Agrària,  
ORDENE  
Article primer  
S'establixen, com annex d'esta disposició, les bases reguladores de la línia de la Conselleria d'Agricultura, Pesca i Alimentació, per la qual s'establixen ajudes compensatòries pels costos de prevenció i eradicació de salmonel·losi en avicultura.  
Article segon  
Es convoquen, per a l'exercici 2009, les ajudes a què fa referència l'article primer, que es podran sol·licitar durant 20 dies hàbils des del dia d'entrada en vigor d'esta orde.  
DISPOSICIÓ ADDICIONAL  
Única  
Les ajudes regulades en esta orde es concediran, en l'exercici 2008 9, a càrrec de la línia T3081 000, capítol 4, del programa 714.80, Desenvolupament i Millora de la Ramaderia, amb un import màxim de 800.000 euros.  
DISPOSICIÓ DEROGATÒRIA  
Queda derogada l'Orde de 25 de juliol de 2008, de la Conselleria d'Agricultura, Pesca i Alimentació, per la qual s'establixen ajudes compensatòries pels costos de prevenció i eradicació de salmonel·losi en gallines ponedores.  
DISPOSICIONS FINALS  
Primera  
Es delega en la directora general de Producció Agrària la concessió i la denegació de les ajudes previstes en esta orde.  
Segona  
Es faculta la directora general de Producció Agrària per a dictar els actes, les resolucions i les instruccions que siguen necessaris per a l'aplicació d'esta orde.  
Tercera  
Esta norma entrarà en vigor l'endemà de la publicació en el Diari Oficial de la Comunitat Valenciana.  
València, 6 d'abril de 2009  
La consellera d'Agricultura, Pesca i Alimentació,  
MARITINA HERNÁNDEZ MIÑANA  
ANNEX  
Bases reguladores de la línia d'ajudes per al control de malalties en les explotacions de gallines ponedores.  
Apartat primer. Objecte de l'ajuda  
S'establix una ajuda de caràcter compensatori per a la prevenció i l'eradicació en el sector avícola de salmonel·losi d'importància per a la salut pública, tal com es definixen en la normativa estatal i comunitària, en el marc dels programes següents:  
1. Programa Nacional de Vigilància, Control i Eradicació de determinats serotips de Salmonella en bandades de gallines reproductores de l'espècie Gallus gallus.  
2. Programa Nacional de Vigilància i Control de determinats serotips de Salmonella en gallines ponedores de l'espècie Gallus gallus.  
3. Programa Nacional de Vigilància de determinats serotips de Salmonella en pollastres de carn, broilers, de l'espècie Gallus gallus.  
Apartat segon. Procediment de concessió de les ajudes  
D'acord amb allò que es disposa en l'article 22.1 de la Llei 38/2003, de 17 de novembre, General de Subvencions, atés el caràcter singular de les ajudes regulades en esta orde, i les raons concurrents d'interés públic, s'establixen ajudes pels costos de prevenció i eradicació en el sector avícola de salmonel·losi d'importància per a la salut pública, en règim de concurrència competitiva.  
Apartat tercer. Beneficiaris  
Les associacions o les entitats que desenvolupen la seua activitat en el sector avícola de la Comunitat Valenciana, i que presten servicis de controls sanitaris i mesures de prevenció davant de salmonel·losi, així com sacrifici i destrucció d'animals afectats, a les explotacions ramaderes de la Comunitat Valenciana que tinguen la condició de PIME agràries, podran percebre una ajuda, si complixen les condicions previstes en esta orde.  
Les associacions o les entitats beneficiàries de l'ajuda queden obligades a no repercutir als titulars de les explotacions les despeses ocasionades pels servicis objecte de subvenció, i no podran exigir la pertinença a l'associació com condició per a prestar els servicis.  
Apartat quart. Despeses subvencionables  
Tindran la consideració de despeses subvencionables els següents servicis que les associacions de productors presten des del primer de gener fins al 15 de novembre de cada exercici pressupostari per al qual haja sigut concedida la subvenció, a les explotacions avícoles que complisquen en l'esmentat període el Pla Anual Zoosanitari establit per la direcció general competent en sanitat animal:  
- Controls sanitaris derivats dels autocontrols efectuats en compliment dels diferents programes nacionals, estos inclouran la presa de mostres i les proves de detecció de la malaltia.  
- Compra i administració de vacunes:  
· Compra i administració de vacunes destinades a la vacunació de les futures ponedores en explotacions de cria de la Comunitat Valenciana, quan el titular de l'explotació de cria i el de producció d'ous coincidisca, fins a un màxim de 0,08 euros/vacuna/animal.  
· Compra i administració de vacunes destinades a la vacunació de futures reproductores en explotacions de cria de la Comunitat Valenciana, quan el titular de l'explotació de cria i el de reproductores coincidisca, fins a un màxim de 0,08 euros/vacuna/animal.  
· En el cas d'adquisició de futures ponedores o reproductores vacunades destinades a explotacions de la Comunitat Valenciana, s'entendran com despeses subvencionables, aquelles despeses derivades de la vacunació d'estes, fins a un màxim de 0,08 euros/vacuna/animal.  
- Sacrifici i destrucció d'animals afectats.  
- Neteja, desinfecció, desinsectació i desratització de les instal·lacions i utillatge, per mitjà de la utilització de productes autoritzats i mètodes adequats, fins a assegurar l'absència de Salmonella acreditada per mitjà d'analítiques.  
Apartat quint. Sol·licituds  
Les sol·licituds es formalitzaran en instància degudament emplenada, dirigida a la consellera d'Agricultura, Pesca i Alimentació.  
Les esmentades instàncies es podran presentar en qualsevol de les oficines de la Conselleria d'Agricultura, Pesca i Alimentació, al marge de la possibilitat que es presenten en els llocs i pels mitjans previstos en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, en el termini que es determine en la corresponent convocatòria d'ajudes.  
Les sol·licituds s'acompanyaran amb la documentació següent:  
- Fotocòpia compulsada del NIF o CIF del sol·licitant.  
- Acreditació de la personalitat jurídica de l'entitat o de l'associació. Documentació que acredita la capacitat de la persona que firma la sol·licitud per a actuar en nom i representació de l'entitat o de l'associació  
- Relació d'associats, amb indicació del número d'explotació, titular i cens de l'explotació.  
- Imprés d'alta de manteniment de tercers de la Generalitat Valenciana acompanyat amb el certificat de l'entitat bancària de la titularitat del compte en què s'han d'efectuar els pagaments.  
- Declaració responsable del sol·licitant sobre el compliment de la normativa d'integració laboral de persones amb discapacitat o, si escau, l'exempció de l'esmentada obligació, segons s'establix en el Decret 279/2004, de 17 de desembre, del Consell, pel qual es regulen procediments de contractació administrativa i de concessió de subvencions per al foment de l'ocupació de les persones amb discapacitat.  
- Declaració responsable de no estar sotmés a les prohibicions per a obtindre la condició de beneficiari establides en l'article 13 de la Llei 38/2003, General de Subvencions.  
- Una memòria del pla de servicis que cal realitzar que incloga una valoració econòmica detallada del cost dels servicis que les associacions de productors prestaran a les explotacions avícoles d'acord amb el seu cens. A este efecte, segons l'article 31.3 de la Llei 38/2003, de 17 de novembre, General de Subvencions, quan l'import de les despeses subvencionables supere la quantia de 30.000 euros en el supòsit de cost per execució d'obra, o de 12.000 euros en el supòsit de subministrament de béns d'equip o prestació de servicis per empreses de consultoria o assistència tècnica, el beneficiari haurà de sol·licitar, com a mínim, tres ofertes de diferents proveïdors i que no podran ser superiors al valor de mercat, amb caràcter previ a la contractació del compromís per a la prestació del servici o el lliurament del bé, llevat que per les especials característiques de les despeses subvencionables no existisca en el mercat suficient nombre d'entitats que el subministren o el presten. L'elecció entre les ofertes presentades es realitzarà d'acord amb criteris d'eficiència i economia, i s'ha de justificar expressament en una memòria l'elecció quan no recaiga en la proposta econòmica més avantatjosa.  
La presentació de la sol·licitud, per part del beneficiari, comportarà l'autorització a l'òrgan gestor per a demanar els certificats d'estar al corrent en les obligacions fiscals (Agència Tributària i Generalitat Valenciana) i davant de la Seguretat Social.  
Els impresos normalitzats per a emplenar els diferents tràmits descrits anteriorment es poden trobar en els llocs de tramitació, centres PROP de la Generalitat o en la seua pàgina web (http://www.gva.es).  
Apartat sext. Tramitació, resolució i pagament de les ajudes  
La instrucció del procediment de concessió de subvencions correspon al Servici de Producció i Sanitat Animal, que realitzarà d'ofici totes les actuacions que estime necessàries per a la determinació, el coneixement i la comprovació de les dades en virtut de les quals s'haja de formular la proposta de resolució, i remetrà a l'òrgan col·legiat un informe d'avaluació de les sol·licituds.  
L'òrgan col·legiat serà l'encarregat de realitzar la proposta de resolució de concessió de les ajudes, a la vista de l'informe d'avaluació de les sol·licituds.  
Este òrgan col·legiat estarà integrat per 3 membres: el cap de servici de Producció i Sanitat Animal, el cap de secció de Producció i Sanitat Animal, i el cap de secció de Vigilància Epidemiològica de l'àrea corresponent a la direcció general competent en matèria de ramaderia.  
A la vista de la documentació aportada i la proposta de l'òrgan col·legiat, la consellera d'Agricultura, Pesca i Alimentació resoldrà la concessió d'estes ajudes d'acord amb l'import previst en l'apartat 9. La resolució inclourà la concessió o la denegació expressa de la subvenció, dels quals estaran exclosos tots els impostos.  
El termini màxim per a resoldre i notificar la resolució del procediment no podrà excedir de 6 mesos des de la convocatòria de l'ajuda. La falta de resolució expressa en l'esmentat termini tindrà efecte desestimatori.  
Apartat sèptim. Criteris de preferència  
Si el conjunt d'ajudes sol·licitades supera els fons disponibles, s'ordenaran les sol·licituds segons el nombre d'animals afectats pel programa, i s'atendran en primer lloc les sol·licituds a què afecte un major nombre d'animals de l'espècie Gallus gallus.  
En cas d'empat en la puntuació final obtinguda pels sol·licitants, tindran preferència aquelles empreses que acrediten ocupar major percentatge de treballadors discapacitats en relació amb les seues respectives plantilles.  
Apartat octau. Realització del servici, procediment de control i pagament de les ajudes  
L'associació o l'entitat haurà de desenvolupar el pla de servicis i actuacions previst que prestarà a les explotacions avícoles i, una vegada conclòs, comunicar-ho a l'oficina de la Conselleria encarregada de la tramitació de la petició. En qualsevol cas, haurà de fer-ho abans del 15 de novembre de l'any que corresponga.  
L'incompliment d'este termini suposarà, després de l'audiència de l'interessat, la resolució de l'ajuda. Tot això, llevat que s'haguera prorrogat el termini expressament a petició de l'interessat i per causa de força major.  
El pagament de l'ajuda sol·licitada estarà supeditat al compliment d'allò que s'ha disposat en matèria de Salmonella en el Pla Anual Zoosanitari. L'incompliment d'este punt suposarà amb audiència prèvia a l'interessat una disminució de l'import de la subvenció concedida en el mateix percentatge que el grau d'incompliment del programa.  
Per al pagament de la subvenció, l'interessat haurà d'aportar amb anterioritat a la data indicada en el paràgraf primer d'este apartat, la comunicació de finalització del pla de servicis realitzats. La comunicació s'haurà d'acompanyar amb:  
- El compte justificatiu de les despeses realitzades, que haurà d'incloure la declaració de les activitats realitzades que han sigut finançades amb la subvenció i el seu cost, amb el desglossament de cada una de les despeses incorregudes. Les despeses s'acreditaran per mitjà de factures de tercers i els seus corresponents justificants de pagament, consistents en justificants bancaris.  
- Documentació acreditativa del compliment dels requisits exigits, que estarà constituïda, almenys, pels documents següents:  
a) Memòria en la qual es detallen les activitats realitzades en cada explotació, amb la seua situació sanitària.  
b) En el cas de sacrifici d'aus:  
1. Un certificat del veterinari oficial de l'escorxador en què constaran el nombre d'animals sacrificats, la data de sacrifici i l'explotació d'origen dels animals.  
2. Un certificat dels servicis veterinaris oficials de la Conselleria d'Agricultura, Pesca i Alimentació de l'absència de Salmonella en les instal·lacions, una vegada sacrificades les aus.  
c) En el cas d'adquisició de futures ponedores/reproductores vacunades, les factures per les despeses de la seua vacunació hauran de permetre la traçabilitat de l'aplicació d'esta per la qual cosa en l'esmentada factura s'haurà de fer referència al número de factura d'adquisició dels esmentats animals. Per a cada un dels lots d'animals adquirits haurà d'aportar:  
1. La factura de les despeses de vacunació.  
2. La factura d'adquisició dels animals.  
3. El certificat sanitari que empara el trasllat dels esmentats animals d'acord amb l'article 7 del Reial Decret 328/2003, de 14 de març, pel qual s'establix i regula el Pla Sanitari Avícola.   
d) En el cas de compra i administració de vacunes destinades a la vacunació de les futures ponedores o reproductores en explotacions de cria de la Comunitat Valenciana, quan el titular de l'explotació de cria i el de producció d'ous o el de reproductores coincidisca, a més de la factura d'adquisició i aplicació de les vacunes s'haurà d'aportar la recepta veterinària que empara la compra de les esmentades vacunes, així com la còpia del registre de tractaments, d'acord amb l'article 8 del Reial Decret 1749/1998, de 31 de juliol, en què es manifesta l'aplicació d'estes.  
La presentació dels anteriors documents es realitzarà a les oficines de la Conselleria d'Agricultura, Pesca i Alimentació, al marge de la possibilitat que es presenten en els llocs i pels mitjans previstos en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.  
A la vista dels documents aportats i després de la seua revisió, la direcció general competent a proposta del cap de servici de Producció i Sanitat Animal autoritzarà el pagament de les ajudes i amb el límit màxim del pressupost aprovat, d'acord amb les factures i els seus justificants bancaris aportats.  
Apartat nové. Compatibilitat i quantia de les ajudes  
L'import de l'ajuda podrà arribar, com a màxim, al 80% de les despeses, sense que es puga sobrepassar la quantia màxima d'1 euro per gallina ponedora o reproductora, i 0,10 euros per pollastre d'engreixament objectes de les actuacions, d'acord amb el cens que figure en REGA.  
Els beneficiaris de les ajudes previstes en esta orde no podran rebre ajudes acollint-se a una altra normativa nacional o comunitària que tinguen els mateixos objectius que esta orde.  
En virtut de l'article 10, apartat 3, lletra a del Reglament (CE) número 1857/2006, de l'import dels costos que donen dret a l'ajuda d'acord amb allò que es disposa en els apartats 1 i 2 de l'esmentat reglament s'haurà de restar tot import rebut d'acord amb règims d'assegurances.  
Apartat deu. Reintegrament de quantitats indegudament percebudes  
Segons allò que s'establix en l'article 37.1 de la Llei 38/2003, General de Subvencions, procedirà el reintegrament de les quantitats percebudes i l'exigència de l'interés de demora des del moment del pagament de l'ajuda en els casos allí previstos.  
El procediment de reintegrament de les quantitats percebudes es regirà per allò que s'establix en el títol II de la Llei 38/2003, de 17 de novembre, General de Subvencions, i en les disposicions generals sobre procediments administratius contingudes en el títol VI de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
Apartat onze. Revisió  
Tota alteració de les condicions tingudes en compte per a la concessió de l'ajuda o subvenció podrà donar lloc a la modificació de la resolució concessiva.  
Apartat dotze. Normativa aplicable  
En tots els apartats relatius a esta orde d'ajudes, i quan hi haja dubtes d'interpretació sobre això, s'aplicarà la Llei 38/2003, de 17 de novembre, General de Subvencions, i el Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana.